
Ди хэкуэгъухэр къыдахьэхыжын мурадкIэ
Урысейм и цIыхуу нэгъуэщI къэралхэм щыпсэухэр Хэкум къэкIуэжыным трагъэгушхуэн, абыкIэ ядэIэпыкъун Iуэхум трагъэкIуэдэнущ сом мелуан 200.
Ар къэрал мылъкум къыхахыну унафэ ищIащ УФ-м и Правительствэм. Къэралым и субъект 59-м, нэхъ тэмэму жыпIэмэ, ди хэкуэгъухэр къэгъэIэпхъуэжыным хуэгъэза щIыналъэ программэр щагъэзащIэхэм, трагуэшэнущ сом мелуан 200-р. Щхьэусыгъуэ зэхуэмыдэхэм къыхэкIыу ди къэралыр зыбгынахэм, абыхэм я щIэблэм Урысей Федерацэм къагъэзэжыным пыщIа Iуэху псори щыубзыхуа унафэ къищтащ Правительствэм. КъэкIуэжхэр псэупIэкIэ, лэжьапIэкIэ къызэгъэпэщыным гулъытэ хэха щыхуащIащ унафэм. Апхуэдэуи абы щагъэнэIуащ ди хэкуэгъухэр нэхъыбэу здагъэIэпхъуэну я мурад щIыпIэхэр. Урысейм и цIыхуу къилъытахэм къащыпоплъэ Забайкальем, Бурятием, Камчаткэм.
Къэралым и нэгъуэщI щIыпIэхэри хьэзырщ къэкIуэжхэм щIапIэхэр хухахыну. Псалъэм папщIэ, Ульяновскэ областым иригъэтIысхьэнущ цIыху минрэ ныкъуэм нэблагъэ, Пензэ областым цIыху мини 3,6-рэ зыхуей-зыхуэфIхэмкIэ къызэригъэпэщыфынущ.
Гузэвэгъуэм я щхьэр хах
Европэм щытыкIэр кIуэ пэтми зэрыщекIакIуэр, абы щыпсэухэми а къэралхэм Iэпхъуэхэми гугъуехьу ятелъыр зылъагъухэр, дауи, лъэныкъуитIми яхуогузавэ.
Къэрал унафэщIхэм хэкIыпIэ гуэр къагъуэту, а щIыналъэм щытыкIэр зэрыщытам хуэдэу мамыр щыхъужыну фIэщщIыгъуейуэ къыпщохъу ди зэманым. Апхуэдэ щытыкIэ къихутэнкIэ мэшынэ Тыркум щыпсэухэри.
«ЦIыхухэр къэралым щыгугъыжыркъым я шынагъуэншагъэр къызэригъэпэщынымкIэ, абы къыхэкIыу, зэрыхъукIэ, ди щхьэ Iуэху зыдохуэж. Ди жылэ зэхэкъутахэм уи нэгу къыщIагъэхьэр зауэ щекIуэкI Сирием и къалэхэрщ. Дэ дегъэгузавэ ди къэралыр етIуанэ Сирие хъуным», — жаIэ цIыхухэм. Абы и гугъу ящIым къыщымынэу, цIыхухэм я щхьэр гузэвэгъуэм зэрыхахыным яужь итщ. Псалъэм папщIэ, илъэс кIуам и шыщхьэуIум къыщыщIэдзауэ цIыху мин 400 иIэпхъукIащ Тыркум.
